Papersnake/gushiwen huggingface dataset:
兜率寺
裴说（唐代）

一片无尘地，高连梦泽南。僧居跨鸟道，佛影照鱼潭。

朽枿云斜映，平芜日半涵。行行不得住，回首望烟岚。
送张松樵鍊师还庐山
米汉雯（清代）

竟谢浮荣觅紫芝，好山深处结茅茨。伯英家法原能草，栗里遗民更有诗。

时踏青苍舒朗啸，未忘黑白一弹棋。匡庐到处悬飞瀑，可许支筇共问奇。
书灯
文洪（明代）

小小银缸短短檠，纸屏风定煖浮馨。春花一穗吐金粟，秋水半泓涵素星。

致用不宜筵上舞，专功应废案头萤。他年肯作墙根弃，传与儿曹照一经。
春日病中对落花戏成
姚益敬（清代）

檐外东风春日斜，纷纷红紫堕窗纱。萧斋不是维摩室，天女何因为散花。
题十美图 其九
李学慎（清代）

轻盈无迹踏青尘，十二金钗一可人。玉笛声中金谷晚，谁将小幅为传神。
米元章墓志帖赞
岳珂（宋代）

予观柳少师，在唐以能书闻。
当时碑志或非其笔，则人以不孝议其子孙。
噫嘻，陈君之传，
夫岂以其文。如宝晋省，
亦庶几乎其人矣。
题静明园十六景 其十三 镜影涵虚
弘历（清代）

济上曾流憩，珍珠故此如。淙淙常漱玉，朗朗镇涵虚。

曲折千廊绕，团圞一镜储。宁无于水鉴，絜矩试凭诸。
乞新茶
姚合（唐代）

嫩绿微黄碧涧春，采时闻道断荤辛。

不将钱买将诗乞，借问山翁有几人。
茅山赠梁尊师
窦常（唐代）

云屋何年客，青山白日长。种花春扫雪，看箓夜焚香。

上象壶中阔，平生醉里忙。幸承仙籍后，乞取大还方。
剑浦思归
王克功（宋代）

韶华客里一番老，自叹此生行路多。
独上危楼望乡国，阑干倚遍奈愁何。
古柳枝头啼暮鸦，清明时候又天涯。
故园桃李凭君问，老却春风几度花。
友人惠猩猩毛笔一枝秃甚作诗戏之
张守（宋代）

猩毛意重鹅毛赠，老不中书一怅然。宜付削毫贫郑灼，政堪握笔晋僧虔。

判冥即合防抛失，瘗冢宁甘便弃捐。瓦研蓬窗吾臭味，秃翁相对且忘年。
晓晴西郊马上
贺铸（宋代）

夜雨萧萧彻晓闻，不应为我扫尘纷。
弄鞭十里西郊道，但见青山纳白云。
和宗侄朝望公辅贺生朝韵
王迈（宋代）

投间久矣息心兵，台上饥乌又一声。
湖海正须招隐士，朝廷终不赦狂生。
剖开胸腹犹余赤，削尽头衔越样清。
坐看吾宗后来俊，西风再举上鹏程。
游烟霞窟退翁亭
赛尔登（清代）

入径凝眸望，清流绕树飞。草深遮马足，花老扑人衣。

莺啭尘心净，亭幽俗客稀。退翁如可作，同采碧山薇。
减字木兰花（四侄过省候廷试席上作）
葛立方（宋代）

摇毫铸藻。纵有微之应压倒。万里鹏程。南省今书淡墨名。

胪传丹陛。月里桂花先著袂。雁塔高题。玉季巍科尚觉低。
雪中狂言五首 其五
张耒（宋代）

故园陈墟太昊祠，腊雪消后融春泥。韭芽苣甲初出土，春槃饤春如棼丝。

里闾经过厌此物，糖䭔寒具方交驰。江南鱼稻岂不美，长年谪居长土思。
浣溪沙·徐邈能中酒圣贤
苏轼（宋代）

徐邈能中酒圣贤，刘伶席地幕青天，潘郎白璧为谁连。
无可奈何新白发，不如归去旧青山，恨无人借买山钱。
当石壕吏
陶澄（清代）

结带事远方，六亲相决绝。明日疆场人，今日尊酒别。

远人语六亲，此行勿啼血。丈夫急国难，草莽亦臣节。

中宵闻点兵，慷慨荷长戟。落月光亏蔽，泉流水呜咽。

同行各有类，宛马蹄踣铁。临敌愤欲前，贼势颇猖獗。

至尊日西顾，屈指大献捷。嗟域羊将狼，情事不可说。

前日侦者至，愿即受羁绁。幕府为解颐，辕门尽欢悦。

革面未旬日，仍复据其穴。全楚人刳屠，中州土崩裂。

王孙屡婴祸，宰相实塞拙。悔罪独雉经，谁云是明哲。

我本远戍人，顾此愤益切。进止莫敢议，吞声驻冰雪。
嵩山下至德祠
吴文忠（宋代）

脱蹝岐阳迹已幽，默全忠孝复何求。文身幸获辞姬祚，端委犹能化列侯。

无语存商先叩马，有心迓命待归牛。象贤再见延陵季，十字碑题至德侔。
答仁表贤友
唐桂芳（明代）

我学二之中，寸寸不得上。十年慕道心，望洋空惆怅。

刻楮不胜劳，射工辄抱恙。至今衰迟姿，白发成老状。

早交槐堂仙，家世出忠壮。相传好诗章，未读已倾仰。

犹思西湖游，千金购朱舫。荷盘擎露珠，风侧泻银浪。

惜无杜陵狂，顾欲铲群嶂。欲问当时踪，奈少大父行。

青楼插酒旗，处处贷新酿。一曲一疋绫，吴歈发高唱。

可怜干戈区，将军坐武帐。滔滔日夜流，谁为百川障。

莫怪痴儿痴，恁使放翁放。如何唐儒宗，呶呶作辩谤。
寄阳先生
邹浩（宋代）

长揖公卿不转头，五车图籍指虔州。屑榆肯使家风坠，谢币空令世俗羞。

弄凤骑龙诚莫及，坏车杀马恨无由。嵩山出处君知否，似与高人作覆辀。
壬戌重九同人小饮钗鼎吟馆二首 其二
曹俊（清代）

得气何堪亦太迟，樽前风味过墙枝。会当锄尽非时种，痛饮狂歌酒满卮。
梅花喜神谱·大开一十四枝
宋伯仁（宋代）

水精行素鳞，琉璃走夜光。
铭垂日日新，万古稽商汤。
慧聚上方
奚商衡（宋代）

小桥官树绿无英，袖手东风日正长。
料理只今谁到我，只宜煎茗坐僧房。
对雪
刘敞（宋代）

朔雪似迎春，霏霏散玉尘。稍看人迹绝，坐对物华新。

地暖消还疾，风高舞正频。郊扉聊自卧，误怪洛城人。
别故园
孙承恩（明代）

芳草凄凄思欲迷，雄蜂雌蝶各东西。殷勤独有黄鹂好，送我终朝着意啼。
高花
李商隐（唐代）

花将人共笑，篱外露繁枝。宋玉临江宅，墙低不碍窥。
送陈校勘入宿
王初（唐代）

日落风回卷碧霓，芳蓬一夜拆龙泥。

银台级级连清汉，桂子香浓月杵低。
再韵贺可山新生弥月
叶茵（宋代）

人夸旌表旧门闾，梅长新枝鹤长雏。
八叶可提和靖印，十箱须读阿宜书。
诞弥厥月生无害，积善之家庆有余。
准拟一饕汤饼供，奈何逢疾似相如。
腰疼山浮图下作
贺铸（宋代）

兹山非峻极，名不载图谱。
投策一攀跻，未觉病腰膂。
苍松带寒一，交阴层窣堵。
俨然黄面师，粉绘色已古。
我贪五斗米，磬折向儿乳。
复著鞍马劳，疲筋剧笞楚。
此身异金石，能涉几寒暑。
诛茅结圆庐，宴坐此其所。
清心一焚诵，庶拔未来苦。
望尘彼何人，碌碌安足数。
题万寿圆觉院
吴钢（宋代）

地偏境静人无事，雨后风柔物可情。
山鸟定知琴意好，倚花浑不作春声。
秦中吟十首·歌舞
白居易（唐代）

秦中岁云暮，大雪满皇州。
雪中退朝者，朱紫尽公侯。
贵有风雪兴，富无饥寒忧。
所营唯第宅，所务在追游。
朱轮车马客，红烛歌舞楼。
欢酣促密坐，醉暖脱重裘。
秋官为主人，廷尉居上头。
日中为乐饮，夜半不能休。
岂知阌乡狱，中有冻死囚！
齐天乐（余闲书院拟赋蝉）
吕同老（宋代）

绿阴初蔽林塘路，凄凄乍流清韵。倦咽高槐，惊嘶别柳，还忆当时曾听。西窗梦醒。叹弦绝重调，珥空难整。绰约冰绡，夜深谁念露华冷。

不知身世易老，一声声断续，频报秋信。坠叶山明，疏枝月月，惆怅齐姬薄幸。余音未尽。早枯翼飞仙，暗嗟残景。见洗冰奁，怕翻双翠鬓。
关山月
张舜民（宋代）

明月生海上，裴回照边城。
中夜关山静，但闻流水声。
征人看月思乡泣，夜久衣单难独立。
锦字佳人怨不归，开帏更感飞萤入。
和陶东方有一士
苏轼（宋代）

瓶居本近危，甑坠不知完。
梦求亡楚弓，笑解适越冠。
忽然返自照，识我本来颜。
归路在脚底，殽潼失重关。
屡从渊明游，云山出毫端。
借君无弦琴，寓我非指弹。
岂惟舞独鹤，便可摄飞鸾。
还将岭茅瘴，一洗月阙寒。
舣舟黄叔向部纲南徐
释居简（宋代）

三顾凄凉后，今谁抱膝吟。有人皆肉食，无舌变枭音。

颖脱三千客，囊空四万金。孤舟犹系岸，江碧柳阴阴。
四块玉
佚名（元代）

光景如梭，劝早早回头寻活计。莫被利役名牵，酒色昏迷。

是非人我，空惹闲气。铅枯汞竭，恁藏休悔，谩尔伤悲。

便做从今，下手理会，宁早莫稽迟。呆痴。自落便宜。

纵养家千口成何济。枉使身心劳碌，昼夜无眠，老却朱颜，教君憔悴。

何须自苦，怎不回首，自家推算，无常有谁能替。
鹦鹉
来鹏（唐代）

色白还应及雪衣，觜红毛绿语仍奇。年年锁在金笼里，何似陇山闲处飞。
书张君书斋窗上次其韵
李之仪（宋代）

眼力无穷面面窗，知君心不在西凉。聊将浮世两茧足，共借明朝一线长。
寿竹园秀冈兄六十
罗洪先（明代）

莲洞时相见，芳醪每共持。忽看四岁长，已至六旬期。

冈上松初秀，庭前桂几枝。顾予头且白，先寄社中诗。
次韵陆子高
陈造（宋代）

一从别君来，圆缺几望舒。
相与兄弟然，异姓殊厥居。
向来帆归船，欲去仍趦趄。
平安可但已，拟凭双鲤鱼。
两地邈千里，二年能几书。
了知故人意，记忆犹勤渠。
当君访甓社，值我留南徐。
参辰巧相避，终冀或起予。
扣户听剥啄，果尔不作疎。
属者久契阔，兹焉不踌躇。
甚欲挽袖留，扣子万卷储。
子家老嗣宗，三赋陵相如。
阿戎青山蓝，万壑赴归墟。
宸廷奉大对，百韫财一纾。
有偕仲补衮，无取辛引裾。
俯视汉诸公，彼馁此有余。
置之不吾即，欲刃捐礛{石诸}。
南台复西掖，高位为谁虚。
未须芹藻地，脱口鎗佩琚。
平时交游间，别酒惯搀祛。
如君可畏敬，且复同乡闾。
求全待补劓，涉险资闲舆。
滔滔多面朋，著眼增欷歔。
视我若浼然，於君何赖与。
原言风谊重，暇计日月余。
许寻十日盟，妙论穷终初。
治具有赤脚，抄诗戒小胥。
安得方角轮，一昔生君车。
满江红（荼＿）
赵彦端（宋代）

千种繁春，春已去、翩然远迹。谁信道、荼＿枝上，静中留得。晓镜洗妆非粉白，晚衣弄舞余衫碧。粲宝钿、珠珥不胜持，浓阴夕。

金翦度，还堪惜。霜蝶睡，无从觅。知多少、好词清梦，酿成冰骨。天女散花无酒圣，仙人种玉惭香德。怅攀条、记得鬓丝青，东风客。
时哉行
弘历（清代）

时哉时哉，一瞬不住。源源而来，苒苒而去。去者不可追，来者讵能驻。

三万六千场，瞥眼如兹度。欲肆志及时以行乐，志既不可肆，乐亦安能久。

达者遁迹于山水，放者寄情于诗酒。二者又难适从，茫乎吾谁与同。

尧兢兢，舜业业，孔皇皇。是吾师也犹不免，吾敢希将惄愁遣。
得上海李梯云书中述吾友南汇张啸山语感而有作
汪曰桢（清代）

未习脂韦媚世资，闲官冷署且栖迟。《四愁》平子兼多病，五短文通祇自知。

尺素偶然贻友讯，寸长何敢作人师。青云冠盖多如许，齿及衰翁恐未宜。
听讲圆觉经有省作颂
释真慈（宋代）

一颗明珠，在我这里。
拨著动著，放光动地。
漳水合流为张西林郡守赋
顾应祥（明代）

千山飞瀑响雷车，雨后洪涛势转加。万顷白迷沙屿淼，一泓青抱石林斜。

杜陵垂钓宜添槛，汉使穷源拟泛槎。底用凭栏赋秋水，豪吟巳属大方家。
五位 其四
释子淳（宋代）

偏中至，大用无私何拟议。当锋那肯落今时，他来自有超伦志。
甲午季冬雨雪连旬公馀感触辄赋八绝 其一
黄仲昭（明代）

琪花谁散满林端，一夜钟山失翠鬟。上下清光相掩映，乾坤都在画图间。
感兴六首
贺铸（宋代）

青鵳噉雀雏，饫饱侮鸢乌。
不知皂鵰力，拏杀北城狐。
己亥杂诗·偶赋凌云偶倦飞
龚自珍（清代）

偶赋凌云偶倦飞，偶然闲慕遂初衣。
偶逢锦瑟佳人问，便说寻春为汝归。
挽潘德夫左司 其一
孙应时（宋代）

家声高内史，国望凛冰翁。生长圣门学，周旋前辈风。

人才须用旧，士论雅期公。不见朝宣室，秋山閟一宫。
偈颂六十八首
释法薰（宋代）

巴陵三转语，钝置老僧门。
灵山无半句，报尽破庵恩。
颂古四十四首
释法泰（宋代）

河目海口，钉觜镜舌。
鸡宿凤巢，素非其鸭。
直饶啐啄同时，未免当头一劄。
丁丑别金坛刘漫塘七首
杜范（宋代）

北风吹夏律，草木尘沙昏。
枝叶曾未害，根本难具论。
肉食谋何有，家食徒殷勤。
谁能起东山，扫翳扶朝暾。
沙上鹭
张文姬（南北朝）

沙头一水禽，鼓翼扬清音。只待高风便，非无云汉心。
和宋次道三馆晒书
刘攽（宋代）

天禄图书一岁开，五云迟日近蓬莱。后生得见灵兰策，贵客都倾内外台。

不似羽陵残蠹简，正如金谷聚英材。论诗老去无情思，况是阳春未易陪。
赠程秀才
徐积（宋代）

我是南郭翁，门前两株柳。君是谁家隽，肯来顾衰朽。

兄弟六人谁姓荀，一人错认李膺门。不谈俗物唯谈文，更说长淮谣主人。
次张太保杜门自乐之韵
黄裳（宋代）

杜门无事日华长，应是狂歌入醉乡。闻得后园尤好景，不妨多计为春忙。
寄题壶山诸景十首有引 其十 石鼓惊天
卢龙云（明代）

广乐何年到海隈，犹馀鼓迹蚀苍苔。波恬已幸梯航远，不遣扬桴此日来。
县斋 艮阁
朱之纯（宋代）

画阁峨然冠翠峦，更占艮地特巑岏。晓窗高揖东风暖，夜幕低垂北斗寒。

突兀状惊青蜃吐，徘徊势若老龙蟠。嗟予劲节非徐子，那得陈侯一榻看。
杂兴
李新（宋代）

四除延月魄，空庭零露滋。
西风猎黄叶，萧萧辞故枝。
前日秀春阳，讵知彫落时。
反侧孤衾裯，早寒先自知，
藁砧山上山，刀头杳无期。
无乃逐新欢，巧画双蛾眉。
妾心南山石，生死竟不移。
酬乌程杨明府华将赴渭北对月见怀
皎然（唐代）

释印及秋夜，身闲境亦清。风襟自潇洒，月意何高明。

闻说武安君，万里驱妖精。开府集秀士，先招士林英。

晋家用元凯，亦是鲁诸生。北望抚长剑，感君知已行。

边尘昏玉帐，杀气凝金镫。大敌折齐俎，一书下聊城。

翻飞青云路，宿昔沧洲情。
开禧元年四月自中都挈家还乡寓居城南十二月
汪莘（宋代）

群处那相合，单栖正自如。
好言天外事，懒读世间书。
指直笔难把，唇濡砚屡嘘。
倾壶有余沥，窥瓮得残菹。
序庵许分菊促以小诗
顾清（明代）

买得园亭未有花，分明秋色在邻家。酒阑梦醒空惆怅，犹有馀香袭帽纱。
次山房韵 其一
何梦桂（宋代）

天教龙马现河图，尽把先天授伏羲。三极都从九里出，六爻只向一中推。

易如可毁乾坤熄，神本无方昼夜知。三圣有忧辞已赘，寥寥千载复何时。
闲思
戴叔伦（唐代）

伯劳东去鹤西还，云总无心亦度山。

何似严陵滩上客，一竿长伴白鸥闲。
宿无可上人房
戴叔伦（唐代）

偶来人境外，何处染嚣尘。倘许栖林下，僧中老此身。
谢见素林公撰至乐楼记用其旧见寄韵
费宏（明代）

草阁难招花外车，但从落日见樵渔。庭心有橘谁为颂，墙角多蕉可学书。

农事未谙犹砚食，仙丹须炼且楼居。山房乞取坡翁记，奎璧光华夜有馀。
偈颂六十八首
释法薰（宋代）

水流湿，火就燥。
临安纸贵，一状领过。
入道诗十九首
王庆升（宋代）

闰年为厄要先推，阳忒阴差莫妄为。
宋待一阳来复后，斗加东北月沈西。
句 其一
赵汝燧（宋代）

巧须出大造，清欲与秋争。
留别雪堂呈子瞻
释道潜（宋代）

策杖南来寄雪堂，眼看花絮老风光。主人今是天涯客，明日孤帆下渺茫。
泉口净明院昼寝
楼钥（宋代）

沙头古招提，往来几经行。
兹来当春昼，解衣愒西楹。
玉立青琅当，小窗虚且明。
纸帐白如雪，床软枕更平。
偃仰四体适，欠伸困思生。
须入华胥城。无人梦自觉，
閴然四无声。林间婆饼焦，
悠悠时一鸣。翻身更口容，
意泰气亦清。连朝走丘垄，
百拜不遑宁。老我久倦游，
幸兹息营营。衰相益已迫，
世念日愈轻。自欣天与閒，
身是半发僧。未能遂高隐，
庶几保余龄。
咏便坐梅花
王炎（宋代）

去年花下立，踟蹰搔白首。
今日花边坐，病起更衰朽。
老与病交花，欢悰尚何有。
人老不再少，花谢还复开。
对花堪酌酒，畏病不举杯。
寂寞重寂寞，春风何事来。
暮秋过沈齐别业
赵湘（宋代）

暮蝉频响胜闻歌，白石床清藓色和。径冷独留寒菊在，树疏分得夕阳多。

沙泉月澹曾栖雁，篱落烟微半著莎。谁问寂寥诗景趣，竹扉时有野僧过。
贺曾修撰帅江陵
董颖（宋代）

控蜀连吴最上流，清时词伯拜元侯。
駸駸和气随千骑，籍籍英声慰十州。
士识朝宗方定价，客依刘表只销忧。
三朝开济元勋后，蝉冕还应映黑头。
冬至二首
陈与义（宋代）

少年多意气，老去一分无。
闭户了冬至，日长添数珠。
北风不贷节，鸿雁天南驱。
乌帽亦何幸，七日守屋庐。
石炉深炷火，撩乱一榻书。
只可自怡悦，不堪寄张扶。
李伯纪丞相挽诗 其三
曾开（宋代）

追数中兴相，公居第一人。初期从北伐，宁料久南巡。

此日劳明主，他年忆旧臣。东都朝万国，不复见簪绅。
哭周子壹二首
方回（元代）

渡淮才几日，道死近徐州。
药有何人进，棺于底所求。
本期纡紫绶，岂料殡黄楼。
穷者穷如此，纷纷燕贪侯。
九日迟玉映妹不至
王静淑（清代）

细雨凄风阻雁行，竹篱茅舍薄罗裳。登楼懒看黄花瘦，山老林红一夜霜。
和刘学录韵
陈宓（宋代）

簪组虚加病倦身，暮年始羡葛天民。
门前幸有田堪治，旋买渔舠学放纶。
献淮南李相公
赵嘏（唐代）

傅岩高静见台星，庙略当时讨不庭。万里有云归碧落，

百川无浪到沧溟。军中老将传兵术，江上诸侯受政经。

闻道国人思再入，熔金新铸鹤仪形。
水仙二首
项安世（宋代）

川后冰幢下碧湍，玉妃前导驾青鸾。
素罗襦下青罗带，碧玉簪头白玉丹。
楼尚书生日
释宝昙（宋代）

岁行丁巳生公年，一周甲子初回旋。
壶中日月自长久，我身曾作蓬莱仙。
霓旌何为下南国，伊傅事业须林泉。
胸中抱负五色石，晴窗抚弄供磨沿。
古今成败几头绪，酒浇不下仍横咽。
援琴一鼓天地静，万象起舞加清圆。
新诗往往到红叶，门前流水人争传。
世间乐事唯我有，锦衣鹤发同欢然。
天公有意谁得解，功名自古俱华颠。
盐梅霖雨入吾手，母子共醉春风前。
送韩仲文知许州
梅尧臣（宋代）

孰不为太守，所荣归故乡。
僚官诧旧识，邸吏窥新章。
前去别马上，今仰立道傍。
野老拜车尘，里人持壶浆。
至家埙篪美，谒垅云日光。
盛事难尽书，且举国门觞。
达磨祖师赞
释师范（宋代）

大破六宗，单传一心。
游梁历魏，罕遇知音。
少室九年空面壁，谁向同霜夜月沉沉。
花庵多牵牛清晨始开日出已瘁花虽甚美而不堪留赏
司马光（宋代）

望远云凝岫，妆馀黛散钿。缥囊承晓露，翠盖拂秋烟。

响慕非葵比，彫零在槿先。才供少顷玩，空废日高眠。
游翟园三首
杨万里（宋代）

翟园从此即相辞，园里春归我亦归。
蜂踏残花容昜落，蝶随数片往来飞。
西叔兄生日
魏了翁（宋代）

上寿班齐日未升，风廊露幙立公卿。
亲闻商略西南彦，争说高家好弟兄。
雨后初晴戏作二首 其一
玄烨（清代）

山腹重云锁晚烟，水光逐浪共天连。长桥疑作虹蜺似，落照扁舟湖上眠。
贺郑漕三首
黄公度（宋代）

东京望重两儒先，经术传农败百看。
派别九仙绵庆胄，运逢千载毓真贤。
鼎槐未孥登三事，社桃何知托十天。
寿考祝公如卫武，愿赓淇澳入诗篇。
初到夔州
王十朋（宋代）

分甘易守不劳麾，梦已先予到古夔。谶语端符楚东韵，忠怀雅合杜陵诗。
书事
朱翌（宋代）

春来何事可相关，拨置书丛得少闲。
洗砚谛观鸜鹆眼，焚香仍拣鹧鸪斑。
花开北陌东阡外，人在朝三暮四间。
俯仰乾坤了无愧，心如枯卉更谁删。
南溟
王守仁（明代）

南溟有瑞鸟，东海有灵禽。飞游集上苑，结侣珍树林。

顾言饰羽仪，共舞箫韶音。风云忽中变，一失难相寻。

瑞鸟既遭縻，灵禽投荒岑。天衢雨雪积，江汉虞罗侵。

哀哀鸣索侣，病翼飞未任。群鸟亦千百，谁当会其心？

南岳有竹实，丹溜青松阴。何时共栖息？永托云泉深。
玉树谣
刘垕（宋代）

临春阁下花蒙茸，雕阑玉树沉香风。
君王酣醉眠未起，满床明月鲛绡红。
罗襦学士文章女，碧叶黄鹂呈好语。
可怜日暮秋雨来，惊散一庭金翠羽。
朱门流水自徘徊，井桐花落无人知。
江南梦断雁不飞，空城夜夜乌鸦啼。
门下大资颜公挽诗 其一
李弥逊（宋代）

洙泗流风远，仪型世有人。一经窥圣域，三返得贤臣。

勋业艰难际，声名寂寞滨。赤松归有伴，此道独知津。
偶书
孔武仲（宋代）

暮上高楼听村笛，清风寥寥吹泽国。
苍山莽野百战地，美木阴林四时色。
浩荡坤乾万里中，风光尽属渔樵客。
次韵钱逊叔侍郎见简
韩驹（宋代）

白头逢世难，无地可推愁。晓日瞻天阙，春风忆御沟。

他年余老蜀，万户子封留。尚记临川郡，溪山烂漫游。
炼丹台
钱谦益（清代）

我登炼丹台，詄荡上青天。旋观六六峰，一一排青莲。

崇台据中央，宛如莲菂然。千瓣复万茎，回抱相钩连。

玉屏展青嶂，香垆幂紫烟。奇峰剑危石，栉列差膊肩。

横若罗剑盾，矗若奋戈鋋。猛若屯天兽，疑角夹九阍。

伏若万金革，摐鸣复收旋。神灵既役使，顽矿俱腾骞。

相将守丁甲，谁敢𥦀汞铅。日车阳焰煅，月驾阴火然。

至今丹鼎中，光气流朱殷。在昔轩辕帝，垂裳理八埏。

命龙戮绝辔，驱虎定阪泉。六相资辅弼，五贼收狂癫。

药得君臣配，火用文武煎。海宇垆韝定，阴阳药物全。

然后事修炼，黄服朝上玄。服食八甲子，登假千万年。

有如世不治，慕道求神仙。张乐洞庭野，采药黟山巅。

何异周穆满，车辙马迹焉。轩皇去我久，刀圭世莫传。

愿发珠函秘，进献玉房前。
至日
萧立之（宋代）

急景自忙人自闲，小窗趺坐对南山。雪花到地无寻处，都在诗翁两鬓间。
辞上归进诗
陈抟（宋代）

草泽吾皇诏，图南抟姓陈。
三峰千载客，四海一闲人。
世态从来薄，诗情自得真。
乞全麞鹿性，何处不称臣。
述怀
陈梅庄（宋代）

出城忽忽欲昏黄，又了浮生半日忙。
侍妾不须烧绛蜡，让由明月入回廊。
杨岐会和尚赞
释智愚（宋代）

灰头土面，弄假像真。三脚驴子，独角麒麟。
半俸自戊辰二月置不复言作绝句
陆游（宋代）

力请还山又几年，何功月费水衡钱？君思深厚犹惭惧，敢向他人更乞怜！
鸡翼鸭子歌
黎贞（明代）

鸭有卵不鸡翼之，翼成鸭不鸡不知。食其毛不饮其血，爱其儿不恐其饥。

一旦长成生羽翼，啾呼唧唧复啾唧。整毛敛翼去悠悠，自成群队向波流。

鸭在水中鸡在岸，呼不回头呼又唤。呼不回不唤不回，眼欲穿不肠欲断。

劝君莫养他人子，长大依然亦如此。劝君莫听奴婢言，虽则亲不心不顾。
梦归
陆游（宋代）

老去无余念，时时梦弊庐。
细倾新酿酒，尽读旧藏书。
云崦鉏畲粟，烟畦挽野蔬。
从渠造物巧，赋芧戏群狙。
圩丁词十解
杨万里（宋代）

何代何人作此圩，石顽土腻铁难如。
年年二月桃花水，如律流皈石臼湖。
延生来谒因善篆画各赠一绝 其一
杨巍（明代）

才到边城气即粗，高巾犹似鲁中儒。自言曾习阳冰学，百尺狼烟篆得无。
太师魏国史公挽歌词
陆游（宋代）

早擅渊源学，常怀恳款忠。
云龙际千载，典册冠三公。
论谏宁中止，谋谟不苟同。
此心谁复识？志士泣秋风。
诗赠晚学李君
邢仙老（宋代）

秋景澄清物象希，山家沈寂俗难齐。
常听岭瀑连云泻，时有林猿隔岫啼。
月黑笈明灵武动，夜寒囊破蹇驴嘶。
此身已脱人间世，赢得烟萝自在题。
效白体赠杨补之
张耒（宋代）

青衫居士断荤血，一榻萧然如在山。
堂下黄花惊岁晚，尊中绿酒觉官闲。
胸中已了一事大，镜里莫惊两鬓斑。
我亦久怀伊洛兴，烦君先为卜禅关。
大涤洞天留题
薛炎（宋代）

我有爱山癖，苦无买山钱。
平生天柱梦，今日地行仙。
九锁何曾碍，三椽若有缘。
鹅溪三百幅，唤起老龙眠。
木兰花慢·正千门系柳
李彭老（宋代）

正千门系柳，赐宫烛、散青烟。看秀靥芳唇，涂妆晕色，试尽春妍。秀秀。满阶榆荚，弄轻阴、浅冷似秋天。随处饧香杏暖，燕飞斜?秋千。朱弦。几换华年。扶浅醉、落花前。记旧时游冶，灯楼倚扇，水院移船。吟边。梦云飞远，有题红、都在薛涛笺。听绝残箫倦笛，夜堂明月窥帘。
怀交川诸友
陈高（元代）

积雨开霁色，和气散微烟。游情陟层巘，凝睇望交川。

青天何漠漠，白鸟去翩翩。遥思群彦集，从之路缈绵。
答景亮
刘跂（宋代）

十札新诗忽见投，笔端高兴不能休。愿将筋力如公比，安得耽书到白头。
和林子长送芡实诗韵 其六
虞俦（宋代）

皓齿君家二八年，歌珠曾许听累然。双眉松子元同味，更唾馀花傍绮筵。
送赵公远往健康
张元干（宋代）

王孙朝谒去，功业叹流年。
强项今三已。栖迟未九迁。
笑谈曾击贼，谋畧合临边。
秋雨长干路，归时且著鞭。
暮春
杜甫（唐代）

卧病拥塞在峡中，潇湘洞庭虚映空。楚天不断四时雨，

巫峡常映千里风。沙上草阁柳新暗，城边野池莲欲红。

暮春鸳鹭立洲渚，挟子翻飞还一丛。
寄吴少溪宫录七十 其二十六 送朱可久文学南归
于慎行（明代）

前年此日双鸿影，今见孤鸿思不禁。燕市黄金难得意，楚天白雪重知音。

秋声萧瑟来杯酒，旧事凄凉结寸心。华阅才名归二阮，君家桂树总成林。
丘园歌为少司成王师竹题
王弘诲（明代）

谁从城市理丘壑，三径园林小负郭。锦川瞥见堕芙蓉，英岭俄令混沌凿。

神鳌顶上峙三山，巨灵掌中擘五岳。丰隆夜策雨师来，青天一面玄冥开。

摇曳长虹跨碧水，轮菌玫瑰绣苍苔。绿竹森森敞亭榭，白云片片落樽罍。

六月林间疑积雪，虚牖明窗自皎洁。静处常焚百合香，经行时采三花襭。

重岚千仞起眉端，飞流十道沫如屑。若有人兮冠嵯峨，被薜荔兮带女萝。

户内烟霞聊稳卧，倒屣招邀日相过。以兹搆楼字见贤，贤首高人踞上座。

座上琼编护绛纱，胸中五色烂云霞。邺侯癖书藏满架，惠子多方陈五车。

别有萧斋仅环堵，别有丈室拟净土。酒徒至此且踌躇，瞿昙老子閒挥麈。

主人翱翔翰墨林，许身已比双南金。孤槎奉使华阳里，雄词扬马相浸淫。

三吴豪士俱辟易，鞭挞中原无坚敌。鼎食不繫鸿鹄心，垂天曾息鲲鹏翼。

拄颊桐山佛顶茔，浮杯浉水鸭头绿。壶中浮丘天地宽，杖底卢敖寰宇窄。

买断春风费几钱，何须踏遍长安陌。长安使者传尺书，不分幽人解玉鱼。

簪笔来承金马诏，骊驹为驾蒲轮车。主人嗒尔谢山灵，猿鹤相猜鸥鸟惊。

猿鹤亦莫猜，鸥鸟亦莫惊。清泉白石稔天性，朝市金门寄隐沦。

君不见王先生廿载文章海内名，但道汉廷登三事，还长辟雍称五更。

群衿坐拥门如水，疏槐寂寂鸣新莺。主人澹泊长如此，何必丘园老岁星。

我披丘园图，我歌丘园曲。衡山山房四壁云，卧龙岗头数椽屋，至今千载留芳躅。

平泉花木徒纷纷，埋没尘埃走狐鹿。终陪温树拂袖归，寄语丘园暂绾毂。
次韵江州林黄中上巳日会邛州刘侍郎梓漕任直
周必大（宋代）

牙旗排槛晓鸣风，楼上何人清宴同。
东道主开军府盛，西都宾共圣贤中。
词锋永日论坚白，辇路他年记软红。
颇念平生故人否，羽觞寂寞坐谈空。
汉江衔山图
傅若金（元代）

西来一水浮襄汉，上有群峰截杳冥。层构回临沙渚白，乱帆斜映石林青。

地雄缥缈连嶓冢，天险微茫带洞庭。咫尺风烟应万里，无因一上岘山亭。
秋怀二首
张嵲（宋代）

日压城烟光少留，朝昏应似我悠悠。
人生百岁今已半，世故万端无几求。
学道初闻灭正受，深居不赋畔牢愁。
尚须一舸轻波上，自咏新诗送白头。
杂曲歌辞 其一 墙头花
张祜（唐代）

蟋蟋鸣洞房，梧桐落金井。为君裁舞衣，天寒剪刀冷。
凤凰台上忆吹箫·寸寸微云
贺双卿（清代）

寸寸微云，丝丝残照，有无明灭难消。正断魂魂断，闪闪摇摇。望望山山水水，人去去，隐隐迢迢。从今后，酸酸楚楚，只似今宵。
青遥。问天不应，看小小双卿，袅袅无聊。更见谁谁见，谁痛花娇？谁望欢欢喜喜，偷素粉，写写描描？谁还管，生生世世，夜夜朝朝。
韩园
邹浩（宋代）

春风挽我出，邂逅陪友生。滨湖足胜事，系马聊班荆。

疏柳傲清足，孤芳媚晴明。禽哢杂鱼跃，日转无人行。

此间已深趣，继踵仍高情。犀局自胜负，玉轸谁亏成。

盈樽不在饮，会意时一倾。岂减七贤游，亦云四者并。

如何渺茫外，忽起丝竹声。未暇从尔为，目断陉山横。
沈吉田中丞挽诗 其五
唐赞衮（清代）

捧檄分巡始识荆，人从疏阔见真情。世间信有贤梁孟，图报无方百感生。
碧沼寺
杨良臣（宋代）

薄踪飘梗寄禅扃，偶到山间万虑清。
方愧轩裳奔走役，忍闻猿鹤怨啼声。
世情肯顾青衫老，公道惟均白发生。
事业不须频览镜，幻身堪比羽毛轻。
题小松
李商隐（唐代）

怜君孤秀植庭中，细叶轻阴满座风。
桃李盛时虽寂寞，雪霜多后始青葱。
一年几变枯荣事，百尺方资柱石功。
为谢西园车马客，定悲摇落尽成空。
南柯子
庄盘珠（清代）

白塔城边路，青山郭外楼。一驴驼去恰逢秋。莫为几枝杨柳、便生愁。

燕子都飞去，桃花尚在不。情怀怊怅酒旗收。依旧夕阳西下、水东流。
寄崔柳州
卢仝（唐代）

使者立取书，叠纸生百忧。使君若不信，他时看白头。

三百六十州，克情惟柳州。柳州蛮天末，鄙夫嵩之幽。

花落陇水头，各自东西流。凛凛长相逐，为谢池上鸥。
盛夏东轩偶成五首
曾几（宋代）

携簟入深竹，脱巾挂低枝。
无令儿辈觉，更恐俗客知。
清风何故来，口咏渊明诗。
凉冷似太过，还从径中归。
赠段逸人
张蠙（唐代）

长筇自担药兼琴，话著名山即拟寻。

从听世人权似火，不能烧得卧云心。
失调名
曾诞（宋代）

草草山林职事，厌厌罢相情怀。
题慎郡王黄山三十六峰图 其二十一 云外
弘历（清代）

触石生轻云，俄浮满空霭。回首望丹崖，依约云以外。
梅花 其一
王冕（元代）

朔风吹撼处士庐，冻云隔月天模糊。
无名草木混色界，广平心事今何如？梅花荒凉似无主，好春不到江南土。
罗浮山下蘼芜烟，玛瑙坡前荆棘雨。
相逢可惜年少多，竞赏桃李夸豪奢。
老夫欲语不忍语，对梅独坐长咨嗟。
昨夜天寒孤月黑，芦花卷风吹不得。
髑髅梦老披蒙节，黄河万里无颜色。
老夫潇洒归岩阿，自锄白雪栽梅花。
兴酣击剑长啸歌，不问世上官如麻。
疏枝错落花灿烂，正似推篷溪上看。
冻痕不剥五更霜，藓色犹存百年干。
孤山处士诗梦寒，罗浮仙人酒兴阑。
天荒地老行路难，谁传春色来人间？君不见江南物色今匪昔，大谷长林尽荆棘。
岁寒何处论襟期？坐对云山空叹息。
东楼女儿白□歌，西楼美酒唤杏花。
总有高人爱高洁，踏雪谁肯来山家？老我无能惯清苦，写梅种梅千万树。
霜清月白夜更长，每是狂歌不归去。
只今潦倒霜苧垂，世情恬淡俱忘机。
读书写字两眼眵，断白搔堕随花飞。
转首江南隔尘土，白月流光双鹤舞。
一声羌管过南楼，夷石心肠亦凄楚。
安得唤起陈云龙？长船满载玻璃红。
浩歌拍拍随春风，大醉惊倒江南翁。
和茅亦山先生杂咏
黄庚（元代）

风柳吹花糁白毡，莺愁蝶恨有谁邻。
不知春事又三月，堪叹人生无百年。
清气长留诗卷裹，间愁不到酒樽边。
山窗书永浑无事，一榻分云枕易眠。
宿北泽庙
吴与弼（明代）

当年歇雨暂栖迟，千里琴书适楚时。此日重经来问宿，双峰对罢夜谈诗。
邓忠襄祠
白莹（明代）

卓荦才猷际盛唐，位同尚父任鹰扬。平分二水迁韶郡，坚守孤城保乐昌。

绣拥麒麟神像肃，气冲牛斗战云长。千年庙食蘋江上，荔子香中几夕阳。
赠诗客梅窗
吴龙翰（宋代）

骚人行脚遍天涯，何处青山不是家。
惆怅旧时云外鹤，结巢窗外宁梅花。
杨忠悯公谏马市劾严嵩两疏稿石刻本
吴仰贤（清代）

咸宁拥帅纛，职方不敢争。分宜据政府，台省噤无声。

壮哉椒山据有胆，霜简上诉天为惊。一疏堂堂谏马市，闭关欲绝天骄子。

一疏谔谔诛奸谋，上方请斩张禹头。逐臣报国一腔血，姜桂之性老逾烈。

风吹枷锁香满城，百炼此身都似铁。公死已与逢龙游，公书可代常山舌。

百年手稿藏文孙，蠹鱼潜逃不敢齧。笔力瘦硬中藏棱，想见挥毫眦尽裂。

磨砻贞石相雕镌，吾友张也审波折。刻成上嵌银泥墙，咫尺不异大道碣。

噫嘻吁！鲁公争坐位，鄂王谢讲和，流传谏草同不磨。

持此愿作直臣气，数纸岂仅博白鹅。
次两紫薇共游黄檗韵
刘克庄（宋代）

仰攀栖鹘手扪天，俯瞰灵虬卧沕渊。
廉使昉于今易□，祖师曾沕此安禅。
绝怜雪瀑飞千丈，颇欲阴崖结数椽。
老病不能扶杖出，让他李郭做神仙。
追和李义山赋菊二首
王之道（宋代）

团团青盖小，拂拂御袍黄。
翠叶凌霜秀，繁英浥露香。
浮觞追北牖，饮水记南阳。
采采东篱下，行歌对草堂。
对雨独酌
韦庄（唐代）

榴花新酿绿于苔，对雨闲倾满满杯。荷锸醉翁真达者，

卧云逋客竟悠哉。能诗岂是经时策，爱酒原非命世才。

门外绿萝连洞口，马嘶应是步兵来。
过李子将鸥次昆玉
成鹫（清代）

榄峰南去一溪横，元礼门高简送迎。花底罢棋群动息，琴边抄谱万缘清。

僧来白社无宾主，诗祖青莲有弟兄。回首旧游如昨日，不妨相见尽平生。
怀旧
晁说之（宋代）

伊昔升平事，中州见最先。
洛花凝晓月，巩树霭寒烟。
相业归貂宠，胡尘溺汉天。
几多垂白叟，涕泪日潸然。
越山
释智愚（宋代）

翠螺簇簇绕湖滨，寒影清磨古鉴尘。
休问冈头望夫石，人间恐有断肠人。
盆中四时木犀
何应龙（宋代）

一树婆娑月里栽，是谁移种下天来。
金黄恰似今宵月，一度圆时一度开。
倦寻芳 偕俭才、湘渔游湖上竹素园
黄燮清（清代）

绛扉半掩，红板斜欹，深院人静。碎玉鸣琴，暗水自流花径。

紫藤开，绯桃谢，阑珊芳事无多剩。奈何春，问归来燕子，可能重省。

记那日、来台饮渌，绣幕围香，何限风景。树底栏干，时有步尘鬟影。

罗袂已随蝴蝶化，画廊忍得蘼芜冷。罢登临，渐消磨，少年游兴。
霜后纪园中草木十二绝 其十二
范成大（宋代）

门冬如佳隶，长年护阶除。生儿乃不凡，磊落玻璃珠。
复次韵二首 其一
麻九畴（金朝）

五脏太多可，张颐托臞儒。自非何曾家，安得海陆俱。

庄周幸有粟，不至鱼肆枯。何劳夷门市，下车朱亥屠。

春韭与秋菘，岁晚不供厨。蒿腹不蒿目，大方果无隅。

为酱非负口，犹胜范莱芜。岂无青精饭，驻颜炊一盂。

岂无菖蒲歜，辟邪如神荼。又岂无椒花，除瘟等酴酥。

蒿于数品中，颇同武官粗。数品虽异馔，置之酱可乎。

犹材各有施，岂必皆吾徒。公绰优为老，劣于滕大夫。

大抵食如士，取之非一涂。君诗志其味，食经有董狐。

彼哉鼋羹指，斲棺终莫逋。彼哉萍齑手，竟死珊瑚株。

宁如酱以蒿，不出本草图。盖后人好奇，一洗腥砧鈇。

为谢馋祟鬼，渠今离我躯。
为南书记下火
释昙华（宋代）

东湖莞岭及归宗，烨烨腾辉炉鞴中。
铁眼铜晴烹不破，衲僧巴鼻好流通。
春晚偶题
周紫芝（宋代）

春与桃花作伴归，不须更著雨频催。帘垂尽日无人处，柳送晴天落絮来。

愁里酒杯谁共把，眼前书叶懒重开。那知造物怜幽独，忽遣啼莺唤梦回。
送黄安国同年
李石（宋代）

沙水夜仍白，江月晓未收。
联船共一岸，撼枕闻开头。
五湖翻然归，凫雁芦花秋。
低徊弄水雪，笑面会有由。
有如此江波，大小同一浮。
纖花不自惜，风卷随轻鸥。
谁能徇残啄，五羖肥几牛。
我欲知行津，上峡询耡耰。
故人李世南画秋山林木平远三首和韵 其一
李之仪（宋代）

晚烟拂拂聚无痕，瘦骨棱棱见彻根。细路萦纡饥马疾，举头新月是前村。
出门十五日初作诗黔阳郭外三首 其一
郑珍（清代）

近行十几日，秖如旦暮间。远行十几日，恍若不计年。

澄澄□溪流，荡荡东去船。寒风峭白日，萧条异山川。

高堂一片地，一刻数往还。颜色隔千里，忽然立我前。

倚篷久惆怅，此意谁复怜。入坐长叹息，晚炊起寒烟。
为谭二府乃祖母节孝卷题
朱浙（明代）

茑萝依长松，枯荣永相保。结发为夫妇，契阔誓偕老。

燕尔未三春，诀别何太早。谈笑入重泉，一死复何道。

所念乳下孤，咿嚘守襁褓。身疑众楚咻，家祸百忧捣。

置此欲安之，雪泣向穹昊。抱依亲骨肉，归来奉蘋藻。

婉娩意不违，姑嫜严自好。老子复长孙，宗祏凛再造。

离居六十霜，脩眉攒不扫。严风入深闺，寒日白皓皓。

生平铁石心，至今祝邻媪。千载柏舟诗，遗音尚可考。
陪程仲本借馆杨居士宅雨后登芝山赋
赵汸（元代）

道人居处若云浮，枯木偃蹇忘春秋。西山雨后见红日，芳草长林自牧牛。
梅花喜神谱 其三 就实六枝
宋伯仁（宋代）

东门风飘飘，双佩清如水。出门相送人，胡不共知止。
秋日汝元招集城西李氏高啸台即席赋
胡应麟（明代）

百尺阑千挂斗牛，千家帘幕净高秋。慈恩花竹深藏寺，太液芙蕖远入楼。

槛外飞云盘野鹤，尊前斜日堕沙鸥。脱巾洗足俱成趣，莫负平原十日游。
正月二日得黎婿惟和书报除大行人喜甚口占俚语录似惟敬惟仁
黄佐（明代）

去年屡得金台信，今日真闻王节行。兄弟夔龙应接武，山林巢许亦欢情。

登楼每见青天近，览镜从教白发明。知尔北园多雨露，梦回春草满池生。
句 其五
夏倪（宋代）

坐食今添几支遁，煮盐那得百弘羊。
落星寺
王安石（宋代）

崒云台殿起崔嵬，万里长江一酒杯。
坐见山川吞日月，杳无车马送尘埃。
雁飞云路声低过，客近天门梦易回。
胜概唯诗可收拾，不才羞作等闲来。
冷翠阁
杨蟠（宋代）

山杪一泉迸，俯窥临日崖。明珠不待拾，自溅入人来。
咸阳怀古
陈钧（元代）

六王图像旧山河，万里经营政自苛。牧马健儿南下少，闻鸡秦卒北行多。

蒙恬事业知何在，贾谊文章信不磨。撚指光阴才二世，沛人中唱大风歌。
送王郎中 其六十五
钱珝（唐代）

橹慢生轻浪，帆虚带白云。客船虽狭小，容得瘦将军。
满路花
谭处端（元代）

上无三瓦舍，下没一犁田。水云真活计、且随缘。街前展手，化个有缘前。

独步归来晚，万里晴空，卧听虎啸啼猿。

趣闲闲、真乐无边。一派滚灵泉。鼎中真火降、永凝铅。

虎龙蟠绕，真秀结根源。默默无为坐，独守孤峰，一轮明月流灭。
过吴门不及访弇州王公寄怀十首 其七
胡应麟（明代）

日月回真想，乾坤入梦游。晓风吴苑屐，寒雨石湖舟。

匣底双龙卧，毫端万象愁。亦知三径好，咫尺负羊求。
客舍怀余成季
汪仁立（元代）

夕阳在青山，山高夕阳早。美人未归来，山外浮云好。

稚子候门前，酒熟黄花老。
送胡大
王昌龄（唐代）

荆门不堪别，况乃潇湘秋。
何处遥望君，江边明月楼。
洛中有怀
于邺（唐代）

潺潺伊洛河，寂寞少恩波。銮驾久不幸，洛阳春草多。
芙蓉
李处权（宋代）

佳哉木芙蓉，秋晚芳意足。
偶植华堂下，似续渊时菊。
眷此好颜色，可玩不可触。
始见开二三，旋已放五六。
濯濯晨风吹。鲜鲜宵露浴。
非关竞时节，庶用慰幽独。
我老百念空，扫迹坐林谷。
犹作烟霞想，久绝脂粉欲。
三径阻幽事，吟苦颠毛秃。
河洛未休兵，愧负杯中绿。
建安陈希周官海南为予致两拄杖其一促节竹其
陆游（宋代）

雨渍岚侵藓晕重，石砮楛矢正相同；取从万里鲸波路，来伴三山鹤发翁。
雪上有时留醉草，花前随处打残红。
化龙径去吾何憾，且与人间作岁丰。
苦兵次韵答云叟
郑国藩（清代）

乱世无人秉国成，徒令介胄得横行。操戈竟伐何休宇，落月翻深杜甫情。

烽火连天缘底事，江湖满地感残生。欲洗乾坤空有愿，问君东海倩谁倾。
集句拟刘文纲少参悼亡 其十四
朱诚泳（明代）

百感中来不自由，琐窗花老镜鸾收。

云飞雨散知何处，人自伤心水自流。
和程刑部三首其二·碧鲜亭
王周（宋代）

瑟瑟笼清籁，萧萧锁翠阴。
向高思尽节，從直美虚心。
迥砌滋苍藓，幽窗伴素琴。
公馀时引步，一径静中深。
走笔云杜乞王幼度刺史磬口蜡梅
区怀瑞（明代）

仙人作令梅花村，雪香日日披泉源。烟霞十载卧云杜，千株万株写梅园。

我来奔车汉水曲，却笑灌园机不足。玉丛冰窖漫经过，恰值松房春酒熟。

恍惚已是姑射居，飞云顶上觅精庐。踏溪弄影皆千叶，宝光五色层相于。

此际春镫且莫然，此时璧月照初筵。啁嘈翠羽作良夜，醉乡蝶梦徒翩翩。

楚越之吟无不可，欲护洛幡迷处所。嚣埃判隔巳经年，惟有城头候烽火。

襭黄缀枝繁更新，乞我远寄山中人。丹砂云母真无赖，蜡遍空山一夜春。
岁丁丑曾步韵寿一如王君七十，意有未尽，复成五古一首
赵廷赓（清代）

我续古稀吟，不尚谀词贡。先生松鹤姿，秉质尤厚重。

肇锡鸿逵爻，爰居为粪巷。老宿仰经师，文史殊足用。

桃李盈门墙，济济英才众。衣钵盛流传，群钦铸颜孔。

清况谱茶经，旗枪分雅供。优游乐天真，知己日过从。

忆昔小蓬莱，叨陪鲤对共。五十馀载间，仆未解尘鞚。

羡君乐齐眉，更有谢家凤。兰玉森庭前，含饴孙载弄。

天伦乐事多，颐养福天种。即此卜遐龄，聊代椒花颂。
和蔡司法南安之什
黄公度（宋代）

一夜晴风吹晓霞，平明联辔踏飞花。
岚光且对圣贤酒，世事仅同蛮触蜗。
簿领迷人春易老，渔樵满地昼无哗。
登临未饱溪山兴，归路星星月照沙。
舟晚行
韦骧（宋代）

汴水日就浅，篙师心不皇。扁舟若无滞，旧里亦非长。

残叶馀秋色，明霞接暮光。黄昏未停泊，独自倚危樯。
丰谿逢王灵运话旧
王醇（明代）

自说握中镜，日禁繁恨加。
颓年且风叶，昔境已冰花。
哭子数回病，隔村几里家。
羁栖今不远，步出巷门斜。
颂古十四首 其六
释师体（宋代）

早朝心闷三杯酒，午后头昏一椀茶。入夜脱衣伸脚睡，五更走起眼眯𥊚。
雍署对雪
李孙宸（明代）

今年冬暖久无雪，阳回又历小寒节。道傍差免叹无衣，奈可三农望三白。

城头西夕布玄阴，同云漠漠天欲沈。帘外初闻声淅沥，阶前瞥见玉尘深。

糁糁向晚声未息，琉璃上下天一色。枯林尽发瑶林枝，荒山亦剖荆山璧。

辉腾万丈映崔嵬，中天照耀金茎台。羲和匿彩避青女，翩翩鹤驾羽人来。

登楼一望金陵道，飞薨曲栏压欲倒。九衢三市没难寻，翠壁丹崖皆素缟。

我不能学袁安僵卧洛阳里，又不能学东郭先生有上无下衣敝履。

纵有诗情在灞桥，一官束缚屋子里。对兹六出散瑶华，呼童扫取煮松茶。

且醉吴山新熟酒，不从庾岭忆梅花。
赠无诤和尚四首
王迈（宋代）

达摩西来长子孙，不徒无诤且无言。
后来鼻孔撩天汉，有眼何尝看世尊。
墨君十咏·忆昔
王铚（宋代）

匡庐古寺暗松藤，曾宿寒岩最上层。
火暖炉温四山静，前溪风雪后窗灯。
和蓬莱阁赏雪赋诗
许安世（宋代）

南国收藏晚，{左上昔下八右今}天凛烈兴。
日行黄道市，神御坎宫乘。
元化初施种，穷阴乍丧朋。
气随钧外转，云自泽中腾。
集霰纷余凛，号风助峻棱。
紫霄零杂佩，玄野碎增冰。
缟色坳窳遍，寒光上下凝。
候严知节应，空旷觉神澄。
透隙还同舞，因方不待绳。
雁飞朝愈急，鸡误夕相应。
吟絮飘吴苑，禋茅秀楚塍。
阶庭迷鹤鹜，林麓蔽薪蒸。
瑶水三千里，昆仑九万层。
槛前窥化国，波际失西陵。
舟兴怀安道，鲈思鄙季鹰。
胜游方罕值，高会喜相仍。
涨海雄藩屏，东侯实股肱。
蕊珠辞密侍，阿阁贲华称。
将幕开樽俎。宾筵集俊能。
醴杯亲劝酢，龙坂尽隮登。
郢唱人谁继，皋谟世共矜。
击辕知乱雅，附骥偶同蝇。
绾席尘空满，婴衣体讵胜。
仰瞻云汉丽，嘉惠岂虚膺。
次淮藩韵二首 其一
张元祯（明代）

萋萋芳草白鸥洲，欲乞先生数笔留。着个藤蓑憨老子，钓竿终日在船头。
春居
罗隐（唐代）

春风百卉摇，旧国路迢迢。
偶病成疏散，因贫得寂寥。
倚帘高柳弱，乘露小桃夭。
春色常无处，村醪更一瓢。
次韵酬张岩卿七夕
许及之（宋代）

星文人事古难磨，女织男耕力最多。河鼓有神司带犊，天孙垂象验飞梭。

因依鸿烈成桥语，泛滥长生旧殿歌。伉俪流传钧是亵，玉川无赖太风波。
咏史诗。沙丘
胡曾（唐代）

年年游览不曾停，天下山川欲遍经。

堪笑沙丘才过处，銮舆风过鲍鱼腥。
七夕奉怀洪文卿阁学 其一
许景澄（清代）

满地横流仗一壶，宵分看剑忆风胡。三年泥雪曾如梦，万里星河想不殊。

觇国屡询回纥马，筹边待献月支图。灵槎西望多佳气，惭愧飘零到柳蒲。
游雷氏园怀吴公德夫
赵汝譡（宋代）

城丘焕朝景，郊甸熙春风。
谁能不行游，及尔聊徜徉。
华栋敞中园，珍潭注方塘。
惠风翼嘉殖，时鸟流音翔。
岂伊丹卉间，而有修干苍。
靡迤既徐步，萦纡亦深藏。
忆与仁里亲，攀翻玩幽芳。
抚迹已成故，期人安可亡。
前洲起新涨，远岫收残光。
凭槛久怅望，江云眇何长。
对竹
李中（五代）

懒穿幽径冲鸣鸟，忍踏清阴损翠苔。

不似闭门欹枕听，秋声如雨入轩来。
送僧永冈归吴住白马寺
吴宽（明代）

石缝梅泉一缕清，早年依此学无生。紫藤垂坞人閒步，白马驮经寺得名。

法席坐挥棕拂短，官河去上木杯轻。山中试茗何时好，拟借禅房折脚铛。
观猎
刘攽（宋代）

立冬杀气凝，清霜会晨朝。涤涤原野空，烈烈荆棘烧。

鹰饥肯为用，马寒意逾骄。旌旗带林莽，笳吹含风飙。

突围狡兽怒，得隽壮士嚣。老狐屈变诈，文雉输英翘。

讨伐顺天时，未许穷奸妖。翩翩马上儿，弓箭各在腰。

意矜百战雄，巧斗更相招。控弦落明月，飞镝来九霄。

虽虐终无伤，为乐固已饶。晚临清汝滨，寒水如落潮。

挥壶酌美酒，醉归遗皂貂。
孙大夫绝尘亭诗
许景衡（宋代）

丈人乐高旷，阅世等樊笼。池馆重城外，尘沙一笑空。

红蕖新过雨，修竹自生风。未必全违俗，杯盘与客同。
二弟病足诗以慰之
敦敏（清代）

君不见乐天敝袍春晚天，摩挲病脚日阳前。又不见秦系五字偏师劲，往往裸足常终年。

自古诗人多此疾，君今同病应相怜。犹不废我啸歌乐，尚能彳亍林泉边。

朱门曳裾苦羁靮，长安健步多奔颠。慎勿轻信道人术，勃踤始悔酬诗篇。

赠君一言应怡颜，到处驰驱不得意，不如闭门静坐无事即神仙。
少年游 别韩叔夏
向子諲（宋代）

去年同醉，酴醾花下，健笔赋新词。今年君去，酴醾欲破，谁与醉为期。

旧曲重歌倾别酒，风露泣花枝。章水能长湘水远，流不尽、两相思。
花朝后二日小雨一阵薄有寒色
文昭（清代）

轻寒犹似早春时，独拥黄绸起较迟。燕子来寻当日垒，桃花开较过墙枝。

一畦嫩雨栽花锸，半砚闲云中酒诗。兀坐不知门外事，翛翛惟觉据梧宜。
过慧山见旧题二首 其一
孙觌（宋代）

一别名山十五年，宦情羁思两茫然。故人半作累累冢，只有苍官立道边。
鄜延凯歌 其二
沈括（宋代）

天威略地过黄河，万里羌人尽汉歌。莫堰横山倒流水，从教西去作恩波。
晚出禁闼二首 其二
李梦阳（明代）

夹城云气夕，露掌隐金盘。杨花白云乱，风起满长安。
八月十四夜彦和置酒待月遇雨
王庭圭（宋代）

君方置酒待月明，便有微云薄太清。雨罢阴云尝解驳，且教霖雨慰苍生。
采莲曲
刘方平（唐代）

落日晴江里，荆歌艳楚腰。
采莲从小惯，十五即乘潮。
挽先兄外舅施文子支使
孙应时（宋代）

天质全浑厚，乡评独老成。
箕裘三叶盛，椿桂一时荣。
宾席疑年少，官曹叹眼明。
归来江路永，那忍望铭旌。
百法庵次载叔韵 其三
韩淲（宋代）

春晚杨花撩乱开，推窗情味兴裴徊。风生但觉堂堂去，日照还看款款来。
石中二首
李壁（宋代）

梅阴渐密雨晴时，静看花砖日影稀。
向晚啼鸦来又去，上林知占那边枝。
颂古五十五首
释绍昙（宋代）

荒废人家命蹇迍，行年在坎鬼临身。
烧钱远送他方去，转祸来为五福神。
赠张明德星士
陆文圭（元代）

二曜五纬万古悬，甘石之学今不传。术家能以天占人，圣人乃以人占天。

仁义礼智性所具，吉凶祸福命使然。命天俵赋定不易，性我受用修则全。

经文二百有五字，明德乃在新民先。君从何处讲此学，直溯建洛窥先贤。

工夫潜深秋日静，本真莹静霜月圆。市声初散帘欲下，龟筴未收客下马。

一人妄计秩崇庳，一人猥算资高下。纵横二位布逆顺，错落五行分制化。

先生拊掌笑且答，二客相看面如赭。徐言至善同一初，非愚不足智有馀。

万物不齐气杂揉，是心本明如太虚。不须詹尹就决疑，客如不信问子舆。
和晋安王薄晚逐凉北楼回望应教诗
庾肩吾（南北朝）

向夕纷喧屏，追凉飞观中。树影临城日，窗含度水风。

遥天如接岸，远帆似凌空。陪文惭宋玉，徒等侍兰宫。
赠韦金吾
李绅（唐代）

自报金吾主禁兵，腰间宝剑重横行。

接舆也是狂歌客，更就将军乞一声。
长安客感
雍陶（唐代）

日过千万家，一家非所依。
不及行尘影，犹随马蹄归。
江城子
晁端礼（宋代）

石榴双叶忆同寻。卜郎心。向谁深。长恁娇痴，尤殢怎生禁。内样双眉新画得，还印了，在罗襟。

相思幽怨付鸣琴。望来音。久沈沈。若论当初，谁信有如今。瘦尽标容羞见也，明镜子，任尘侵。
长汀布袋颂
成鹫（清代）

笑杀明州胖子禅，街头舒手乞文钱。展开布袋全无用，里不成方外不圆。
癸巳次古浮寻普慈寺
葛胜仲（宋代）

老人百念冷，看寻独不足。未能寻地肺，聊复访天目。

路出古浮寻，木杪飞华屋。松迷突兀殿，云锁窈窕谷。

高阁藏复道，朱栏穿屈曲。羲和隐昆崙，借此休驺仆。

小摘园中蔬，充我属餍腹。缅怀峨豸翁，草庐亲卜筑。

意恃金匕药，终亦戢一木。不如学无生，妙谛祖身毒。
刘太尉庙
刘攽（宋代）

世乱争斗繁，废兴不可载。磨灭几何人，独兹有馀爱。

空同气雄武，燕蓟风慷慨。曾是鞍马间，而为治民最。

桐乡旧墟好，岘首遗碑在。岁久梁栋倾，地荒松栝大。

古今犹过隙，俛仰成百代。咨嗟畎亩勤，勋业非永赖。
送李翱习之
孟郊（唐代）

习之势翩翩，东南去遥遥。赠君双履足，一为上皋桥。

皋桥路逶双，碧水清风飘。新秋折藕花，应对吴语娇。

千巷分渌波，四门生早潮。湖榜轻袅袅，酒旗高寥寥。

小时屐齿痕，有处应未销。旧忆如雾星，怳见于梦消。

言之烧人心，事去不可招。独孤宅前曲，箜篌醉中谣。

壮年俱悠悠，逮兹各焦焦。执手复执手，唯道无枯凋。
观事吟
邵雍（宋代）

一岁之事勤在春，一日之事勤在晨。
一生之事勤在少，一端之事勤在新。
浣溪沙
晁端礼（宋代）

清润风光雨後天。蔷薇花谢绿窗前。碧琉璃瓦欲生烟。十里闲情凭蝶梦，一春幽怨付鲲弦。小楼今夜月重圆。
禅人并化主写真求赞
释正觉（宋代）

颠毛之丝。眼角之黐。
是身颓老，与世支离。
枯禅心了了，空劫鼻与与。
晓寒霜结，山川薄霁。
夜月行河汉，迟借伴还来。
机用妙不销，弹指知音知。
景祐释奠武成王六首 其二 太尉升降用《同安》。
郊庙朝会歌辞（宋代）

上公摄事，衮服斯皇。礼容济济，佩响锵锵。灵斿惚恍，嘉荐令芳。

神具醉止，降福穰穰。
陪宣城大夫崔公泛后池兼北楼宴二首
许浑（唐代）

陪泛芳池醉北楼，水花繁艳照膺舟。亭台阴合树初昼，

弦管韵高山欲秋。皆贺虢岩终选傅，自伤燕谷未逢邹。

昔时恩遇今能否，一尉沧洲已白头。

江上西来共鸟飞，剪荷浮泛似轻肥。王珣作簿公曾喜，

刘表为邦客尽依。云外轩窗通早景，风前箫鼓送残晖。

宛陵行乐金陵住，遥对家山未忆归。
四五用喜雪韵四首
吴潜（宋代）

战退妖狐是不难，飞毛散羽息争端。
翁眠但愿为逋客，靴没何须慕大官。
化化形形随物付，平平坦坦与人看。
闭门独有袁夫子，穷饿难磨气象胖。
菩萨蛮 其二 新秋夜凉浴罢露坐
邵亨贞（元代）

金风簌簌敲梧井。画屏耿耿摇灯影。屋角月华明。树头鸟鹊惊。

年光流水去。青镜催迟暮。便欲泛仙槎。苕苕河汉赊。
挽奉议刘公度四首
陈棣（宋代）

风鉴高明世少双，衮荣挞辱擅雌黄。
须知柱下书言手，元是东床坦腹郎。
前在海上见会稽徐僧佣所作《九老》诗，意警词练，因仿为之，并限其韵 其八 老妓
殷葆诚（清代）

悔谈风月学时流，小字无端唤莫愁。去日苦多来日少，他生未卜此生休。

称心欢乐难圆梦，透骨凄凉易感秋。车马稀疏人老大，十年辜负钿箜篌。
重移村居既北复南未返吾庐慨然兴叹
陈子升（明代）

桑梓依依历草茅，故园应为长蟏蛸。望穷北渚湘兰种，拣尽南枝越鸟巢。

淮海岂同公路浦，辋川新有孟城坳。柴门几处秋萧瑟，后夜行吟月下敲。
记萧大山父子
乐雷发（宋代）

仙桂灵椿各典刑，飘飘姿韵激天鲸。
家传八叶盐梅种，诗接三天父子名。
四海尽将看县谱，一堂那许与文盟。
尘埃不敢相亲炙，且汲渝溪濯客缨。
走笔酬亨甫所示二篇次韵和之 其一
沈辽（宋代）

邯郸一梦黄粱熟，人生正如水中木。不向黄尘瞠病目，悽悽犹寄一椽屋。

物外日月无淹速，苟能自达万事足。清明神观何可渎，不在文章夸满腹。

少壮已往谁能逐，此身正如车轪毂。始来齐山秋正肃，山间于于太古俗。

穿云作巢倚山麓，白发老人谁检束。山松森森半天绿，松下石色如苍玉。

古人清风那可续，夫子知我心所欲。饮光一衲隐穷谷，不复区区论往躅。
涂中依韵和高主簿完翁见赠长句
晁说之（宋代）

孤宿孤江嗟婉娩，穷冬残夜认璿玑。
乘槎邂逅关心切，舒锦绸缪到眼稀。
岂有梧桐留凤食，端愁霰雪犯狐衣。
秦楼老去诮多可，好听吴侬缓缓归。
病中寄山中故旧八首 其八
释德洪（宋代）

本色出家儿，机轮盘珠走。须学老华亭，用处无渗漏。
上巳日祓禊渭滨应制
韦嗣立（唐代）

乘春祓禊逐风光，扈跸陪銮渭渚傍。

还笑当时水滨老，衰年八十待文王。
喜得陈夏木书
谢元汴（明代）

岂是盗名字小山，书来短发及秋删。遐心匪卷流黄席，我面有如古玉颜。

七尺平分天地辱，五常不理剑冠顽。佩瑱阿谷犹吾党，泽畔先询屈子蕳。
初夏寄倪元镇
谢琼树（明代）

溪上夜来雨，青林密如雾。
日出桧柏香，沙静凫鹜聚。
野夫抱琴出，喜与樵者遇。
黄鸟时一鸣，绿阴已无数。
缓带受回风，席帽粘落絮。
感物发长谣，放缺胡怀清。
酤为劳其生，终岁牵百虑。
愿言庐藿期，逍遥共迟莫。
满江红 金陵怀古
萨都剌（元代）

六代繁华，春去也、更无消息。空怅望、山川形胜，已非畴昔。

王谢堂前双燕子，乌衣巷口曾相识。听夜深、寂寞打孤城，春潮急。

思往事，愁如织。怀故国，空陈迹。但荒烟衰草，乱鸦斜日。

玉树歌残秋露冷，胭脂井坏寒螀泣。到如今、惟有蒋山青，秦淮碧。
立夏日忆京师诸弟
韦应物（唐代）

改序念芳辰，烦襟倦日永。
夏木已成阴，公门昼恒静。
长风始飘阁，叠云才吐岭。
坐想离居人，还当惜徂景。
闻友人过吴
周弼（宋代）

诗囊挂在船篷上，吟过江枫落叶中。
为恐吴笺题不尽，秋风先燥数堆红。
浣溪沙十八首 其十三
项鸿祚（清代）

新月娟娟孕绮霞，征鸿贴贴下平沙。已凉天气好思家。

怅望银平空渡鹊，厌听金井乱啼鸦。梦魂寻不到天涯。
燕歌卷为祝秀才题
陈琛（明代）

忆昔少年胆气粗，羞为弱女具眉须。张拳直欲撄猛虎，开眼何曾见俗夫。

年来英气消磨尽，事不能平唯有忍。时逢徭僚肆撞突，和颜温词谢不敏。

男儿胸中富甲兵，善藏其用用斯精。动在九天藏九地，机缄谁会测沈冥。

素冠白衣易水上，周身先已失屏障。好勇由来笑匹夫，北风萧萧空悲壮。

越人来燕作燕歌，慷慨激烈恨何多。有疾未必非君福，美玉正应山石磨。

与君美酒博君笑，丁宁莫学我年少。燕歌为我转和平，高筇从此生清妙。
上按察胡大使
方一夔（宋代）

我生苦不早，已后朱紫阳。居近世未远，颇亦承馀光。

恭惟紫阳翁，派接周程张。实学有实用，为世作舟航。

古人不可见，来者犹有望。紫山豪杰士，理学望北方。

帝忧浙右民，烦公持台纲。吾道无南北，得志同济量。

我亦忝诸生，得升绣衣堂。厥今民凋瘵，如疾居膏肓。

弃捐不自保，况复有蓄藏。吏贪不加恤，乘时肆夺攘。

愿公活斯民，风俗还虞唐。
月下怀同盟 其四
邹浩（宋代）

睡觉谯门已转更，小童徐报月重明。揽衣起与妻孥共，矫首惟闻鸟鹊惊。

濒水杯盘无俗物，隔墙巾屦有真情。相从竟日今相望，四者由来不易并。
赠妇诗
秦嘉（两汉）

暧暧白日。
引曜西倾。
啾啾鸡雀。
羣飞赴楹。
皎皎明月。
煌煌列星。
严霜凄怆。
飞雪覆庭。
寂寂独居。
寥寥空室。
飘飘帷帐。
荧荧华烛。
尔不是居。
帷帐何施。
尔不是照。
华烛何为。
和张按察秋山二首·赋孤山
何梦桂（宋代）

钱塘日夜水东流，回首孤山绿尚稠。
千载老仙随鹤去，百年此地少人游。
相逢柳色还青眼，说着梅花总白头。
身后閒名推不去，当年误识薛杭州。
冬日放言二十一首 其七
张耒（宋代）

酒圣卯时欢，此语闻乐天。安用苦了了，白日供忧煎。

浮世本幻妄，空花电露然。人间无实事，惟醉庶几焉。
宋颂九首 其一 莫丑
石介（宋代）

莫丑匪虺，莫悍匪兕。有鋹在南，毒螫不已。沸汤热火，暴我赤子。
咏史下·贾诩
陈普（宋代）

崩奔尧后一孤儿，跖狗成群共肆欺。
贾诩未设曹操日，自为汉贼已多时。
送赵学士陕西提刑
王安石（宋代）

遥知彼俗经兵後，应望名公走马来。
陛下柬求今日始，胸中包畜此时开。
山西豪杰归囊牍，渭北风光入酒杯。
堪笑陋陋昏鄙甚，略无谋术赞行台。
寄山中道友三首 其一
周文璞（宋代）

玉函捧上五云堆，著意通幽此一回。三十年来增怅望，更无人上望仙台。
湘南杂咏（三首）
刘三吾（明代）

于阗几载洮阳上，临难方图籍寇兵。
但说调鹰饥可食，宁知养虎患非轻。
涂穷反噬三湘地，风靡长驱八桂城。
常武不歌天亦老，琵琶又作过船声。
即事六绝
邓深（宋代）

卧橹无声百丈斜，牵夫匍匐入芦花。
寒云过雁愁相顾，踏损寻常落处沙。
丫头岩
白玉蟾（宋代）

君不见武夷九曲溪之东，三峰号为玉女峰。
当时嫁与大王峰，至今栉雨而梳风。
又不见庐山三叠江之湄，大姑小姑凡两矶。
小姑聘与彭郎矶，至今波眼而浪眉。
湘夫人寂寞湘水滨，巫山女窈窕巫峡浦。
亦有有情者，亦有无情者。
鬼物托物以为灵，俗子谓之山石精。
吾来丫头岩下坐，已觉此身本非我。
胡云暮雨或有之，年来心下已无火。
两峰相并各鬽崒，对人长是娇媚色。
过者见此如双鬟，云鬙雾鬓苍苔发。
我来适值天方秋，孤怀暗抱不能愁。
岩下行人几回老，此岩依旧唤丫头。
宫词 其一一六
花蕊夫人徐氏（唐代）

秋晚红妆傍水行，竞将衣袖扑蜻蜓。回头瞥见宫中唤，几度藏身入画屏。
寄陈叔易
晁说之（宋代）

春色今似我，已老不足爱。
花随浮云空，只有蜂蝶在。
问春归处无踵迹，肠断江南与江北。
青春不似青山常有情，处处相逢好颜色。
山中故人头亦白，何敢劳渠坐相忆。
愿得春风一夜万丈高，乘之归去旧岩谷。
披仙亭晚饮
苏辙（宋代）

落日欲没多云烟，南山暝鸦归北山。
楼台城上半明灭，灯火桥头初往还。
江西八月热犹在，坐中迁客头欲班。
何时解网听归去，黄花白酒疏篱间。
示小师思悟
释法成（宋代）

维摩不默不良久，打破玄关没窠臼。堪嗟几个杜波斯，问著痴痴不问口。
复愁十二首
杜甫（唐代）

人烟生处僻，虎迹过新蹄。野鹘翻窥草，村船逆上溪。
钓艇收缗尽，昏鸦接翅归。月生初学扇，云细不成衣。
万国尚防寇，故园今若何。昔归相识少，早已战场多。
身觉省郎在，家须农事归。年深荒草径，老恐失柴扉。
金丝镂箭镞，皂尾制旗竿。一自风尘起，犹嗟行路难。
胡虏何曾盛，干戈不肯休。闾阎听小子，谈话觅封侯。
贞观铜牙弩，开元锦兽张。花门小箭好，此物弃沙场。
今日翔麟马，先宜驾鼓车。无劳问河北，诸将觉荣华。
任转江淮粟，休添苑囿兵。由来貔虎士，不满凤凰城。
江上亦秋色，火云终不移。巫山犹锦树，南国且黄鹂。
每恨陶彭泽，无钱对菊花。如今九日至，自觉酒须赊。
病减诗仍拙，吟多意有馀。莫看江总老，犹被赏时鱼。
虞美人·玉钩弯柱调鹦鹉
冯延巳（五代）

玉钩弯柱调鹦鹉，
宛转留春语。
云屏冷落画堂空，
薄晚春寒无奈，落花风。
搴帘燕子低飞云，
拂镜尘鸾舞。
不知今夜月眉弯，
谁佩同心双结，倚阑干？
鲁望以竹夹膝见寄，因次韵酬谢
皮日休（唐代）

圆于玉柱滑于龙，来自衡阳彩翠中。拂润恐飞清夏雨，

叩虚疑贮碧湘风。大胜书客裁成柬，颇赛谿翁截作筒。

从此角巾因尔戴，俗人相访若为通。
东窗
陆游（宋代）

九折危途寸步艰，至今回首尚心寒。
元来自有安身处，茆屋三间似海宽。
楼居二首 其二
张元凯（明代）

余生不偶世，块处空山久。木末出岑楼，青旻一挥手。

高云翳我裾，明月入我牖。坐见松树阴，群然麋鹿走。

郑真谷口锄，梁鸿庑下臼。外是无长物，留巾漉美酒。
游临平乾洞水洞
赵希㯝（宋代）

两洞深如许，神龙此奠居。山空仙去久，路崄客来疏。

风雨千崖暗，云烟四壁虚。自揩岩石藓，闲把姓名书。
次潘安叔寄新谿诗韵
楼钥（宋代）

曾游明月旧双谿，老去情怀百不宜。
梦绕新谿身不到，更休重和寄来诗。
石鼓歌
李东阳（明代）

昔闻石鼓在太学，鼓形穹窿石荦嶨。
髫年释褐随班行，未识研覃与扬搉。
始官翰林岁分献，晚以代祀观尤数。
我思古人不可见，健笔雄词两超卓。
宣王谟烈继成康，况有文章存古朴。
是时风俗盖浑灏，其臣拜诵俱坚确。
勒功太庙告中兴，讲武岐阳犹猎较。
于时旋凯奏綍歌，于时扬言播声乐。
灵祇地不爱图书，列石天然谢雕琢。
垂垂股折屋漏痕，隐隐昏星露芒角。
初如淮徐振师旅，壮士当场鸣剑槊。
又如申甫端冠绅，摈相联阶舞于箾。
年深岁长世运改，谁向鸿荒究绵邈。
嬴刘以后无此文，直与混沌分清浊。
骤看笔势寻风骨，细剔苔痕认斑驳。
原抛野掷堕榛菅，冬经雪霜夏冰雹。
疑隳大鼎存铭识，似毁明堂露榱桷。
当时十鼓一为臼，犹幸农家事舂戳。
爱惜应劳神护诃，搜寻不厌山硗确。
暗中摸索亦可知，辨口尚烦泣楚璞。
圣朝天子方好儒，森列戟门护重幄。
闻之兴慕且兴敬，以手摩挲防击扑。
我生学篆希前踪，下视俗书羞龌龊。
家藏旧本出梨枣，楮墨轻虚不盈握。
行年七十始研求，老臂支撑目昏眊。
拾残补缺能几何，以一涓埃裨海岳。
太原宋生生好奇，铁笔为予亲刻斫。
吁嗟往者不复还，庶免方来尽漫剥。
请从祭酒告诸生，诵此衣冠日薰濯。
绝句口号八首，勿以风雅观 其六
夏完淳（明代）

春星满院百花明，和泪成书问远行。欲寄东风无羽翼，愁随明月渡江城。